b'\n_START_ARTICLE_\nViikintie\n_START_PARAGRAPH_\nViikintie on Helsingiss\xc3\xa4 sijaitseva tie, joka johtaa Vanhastakaupungista Viikin kautta Herttoniemeen. Tien pituus on noin 5,6 kilometri\xc3\xa4. Tie alkaa aivan Lahdenv\xc3\xa4yl\xc3\xa4n (valtatien 4) v\xc3\xa4litt\xc3\xb6m\xc3\xa4st\xc3\xa4 l\xc3\xa4heisyydest\xc3\xa4 ja p\xc3\xa4\xc3\xa4ttyy It\xc3\xa4v\xc3\xa4yl\xc3\xa4lle  (seututielle 170)._NEWLINE_Viikintiet\xc3\xa4 k\xc3\xa4ytt\xc3\xa4\xc3\xa4 muun muassa Helsingin Bussiliikenteen runkolinja 550.\n_START_SECTION_\nHistoria\n_START_PARAGRAPH_\nHistoriallisesti nykyinen Viikintie jakautuu selv\xc3\xa4sti kahteen osaan. Sen l\xc3\xa4nsiosa Vanhastakaupungista nykyisen Viikin tiedepuiston alueelle, Pihlajam\xc3\xa4entien risteyksen paikkeille saakka on alkujaan osa vanhasta, jo 1600-luvulla rakennetusta Helsingin ja H\xc3\xa4meenlinnan v\xc3\xa4lisest\xc3\xa4 maantiest\xc3\xa4. Tien kantakaupungissa oleva osuus on nykyinen H\xc3\xa4meentie.  Tie jatkui Viikist\xc3\xa4 edelleen Malmille ja nykyist\xc3\xa4 Kirkonkyl\xc3\xa4ntiet\xc3\xa4 pitkin Helsingin pit\xc3\xa4j\xc3\xa4n kirkonkyl\xc3\xa4\xc3\xa4n, sielt\xc3\xa4 nykyist\xc3\xa4 Tuusulanv\xc3\xa4yl\xc3\xa4\xc3\xa4 my\xc3\xb6ten Hyryl\xc3\xa4n sek\xc3\xa4 edelleen Hyvink\xc3\xa4\xc3\xa4n kautta H\xc3\xa4meenlinnaan. Nykyinen Vantaanjoen ylitt\xc3\xa4v\xc3\xa4 Viikintien holvisilta rakennettiin kuitenkin vasta vuonna 1926._NEWLINE_Viikintien it\xc3\xa4osa Viikist\xc3\xa4 Herttoniemeen sen sijaan rakennettiin vasta 1930-luvulla osana Helsingist\xc3\xa4 Porvooseen johtanutta uutta p\xc3\xa4\xc3\xa4tiet\xc3\xa4, joka muodosti valtateiden 6 ja 7 yhteisen alkuosan. Herttoniemest\xc3\xa4 eteenp\xc3\xa4in tie jatkui nykyisen It\xc3\xa4v\xc3\xa4yl\xc3\xa4n kohdalla. Kun Kulosaaren kautta kulkenut It\xc3\xa4inen moottoritie eli nykyisen It\xc3\xa4v\xc3\xa4yl\xc3\xa4n l\xc3\xa4nsiosa 1950-luvulla valmistui, viitoitettiin valtatiet kulkemaan sit\xc3\xa4 kautta ja Viikintie j\xc3\xa4i sivutieksi._NEWLINE_Nimi Viikintie vahvistettiin vuonna 1957. Sit\xc3\xa4 ennen nykyisen Viikintien nimen\xc3\xa4 oli Uusi Porvoontie (Nya Borg\xc3\xa5v\xc3\xa4gen) tai lyhemmin Porvoontie (Borg\xc3\xa5v\xc3\xa4gen), samoin kuin nykyisen It\xc3\xa4v\xc3\xa4yl\xc3\xa4nkin it\xc3\xa4osan nimen\xc3\xa4 Viikintien liittym\xc3\xa4st\xc3\xa4 it\xc3\xa4\xc3\xa4n._NEWLINE_Vuoteen 2012 asti Viikintie ylitti Herttoniemen satamaradan vartioimattomassa tasoristeyksess\xc3\xa4, tosin junaliikenne radalla oli Herttoniemen sataman lakkauttamisen j\xc3\xa4lkeen eritt\xc3\xa4in v\xc3\xa4h\xc3\xa4ist\xc3\xa4._NEWLINE_Viikintiell\xc3\xa4 tapahtui tammikuussa 2012 vakava onnettomuus, jossa rattijuoppo ajoi 11-vuotiaan tyt\xc3\xb6n yli ja pakeni paikalta. Tytt\xc3\xb6 sai surmansa heti. My\xc3\xb6hemmin kuljettaja tuomittiin nelj\xc3\xa4ksi vuodeksi ja kahdeksi kuukaudeksi vankeuteen.'